Изглед јагорчевине карактерише кратак ризом из ког избија розета од неколико листова. Стабљика је висока 15-30 цм, а на њеном врху се налази по неколико левкастих жутих цветова. На дну сваког цвета се налазе жуте мрље.
Дршка и наличје листова су прекривени ситним длакама. Листови јагорчевине су неравни, наборани са перастим жилама. Ризом је таман, дужине до 10 цм и дебљине и до 5 цм. Корење је танко и светле је боје. Пресеком ризома можемо видети белу кору пуну скроба и у средини малу светлу срж без скроба.